**H O T Ă R Â R E**

**privind activitatea de voluntariat** **în cadrul Consiliului Județean Cluj și al** **entităților publice din subordinea/de sub autoritatea Consiliului Județean Cluj**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 135 din 16.08.2021 privind activitatea de voluntariat în cadrul Consiliului Județean Cluj și al entităților publice din subordinea/de sub autoritatea Consiliului Județean Cluj, propus de Președintele Consiliului Județean Cluj, domnul Alin Tișe, care este însoţit de Referatul de aprobare cu nr. 29.509/11.08.2021; Raportul de specialitate întocmit de compartimentul de resort din cadrul aparatului de specialitate al Consiliului Judeţean Cluj cu nr. 29.742/13.08.2021 şi Avizul cu nr. 29.509 din 19.08.2021 adoptat de Comisia de specialitate nr. 1, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Ținând cont de Ghidul privind optimizarea parteneriatului dintre autoritățile publice și mediul asociativ pentru voluntariat, elaborat de Secretariatul General al Guvernului în cadrul Programului Promotorii Voluntariatului (<https://sgg.gov.ro/new/wp-content/uploads/GHID_FINAL.pdf>);

Luând în considerare prevederile art. 123 – 140 și ale art. 142 -156 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020;

În conformitate cu dispozițiile:

* art. 6-13, ale art. 25 lit. p), ale art. 75-76, ale art. 92, ale art. 107, ale art. 170 alin. (1) și ale art. 173 alin. (1) lit. d) și f) și alin. (5)-(6) din Ordonanța de urgență a Guvernului nr. 57/2019 privind Codul administrativ, cu modifiările și completările ulterioare;
* Legii privind reglementarea activității de voluntariat în România nr. 78/2014, cu modificările și completările ulterioare;
* Legii nr. 213/2003 pentru ratificarea Convenţiei europene asupra promovării serviciului de voluntariat transnațional pe termen lung pentru tineret, încheiată la Strasbourg la 11 mai 2000;
* art. 5 lit. g), ale art. 95 alin. (4) și ale art. 123 din Legea asistenței sociale nr. 292/2011, cu modifiările și completările ulterioare;
* art. 5, ale art. 15 și ale art. 19 din Legea privind prevenirea accidentelor şi organizarea activităţii de salvare din mediul subteran speologic nr. 402/2006, republicată;
* Ordonanței de urgenţă a Guvernului nr. 197/2020 privind unele măsuri în domeniul asistenţei medicale pentru prevenirea şi combaterea efectelor pandemiei de COVID-19;
* art. 7, ale art. 15 și ale art. 18 din Hotărârea Guvernului nr. 77/2003 privind instituirea unor măsuri pentru prevenirea accidentelor montane şi organizarea activităţii de salvare în munţi;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1.** Se aprobă domeniile în care se desfășoară activitatea de voluntariat în cadrul Consiliului Județean Cluj și al entităților publice din subordinea/de sub autoritatea Consiliului Județean Cluj:

1. cultură și patrimoniu cultural, arheologic și arhitectural;
2. educaţie, formare profesională ;
3. tineret;
4. sport;
5. culte religioase;
6. asistență socială;
7. sănătate;
8. situaţii de urgenţă;
9. mediu;
10. arhitectură, urbanism și amenajarea teritoriului;
11. dezvoltare rurală;
12. dezvoltare comunitară;
13. turism;
14. servicii publice de salvare în munți/mediul subteran speologic;
15. administrarea patrimoniului public/privat al Județului Cluj;
16. administrație publică;
17. tehnologia informației și comunicațiilor.

**Art. 2.** Reglementările interne privind desfășurarea activității de voluntariat în cadrul Consiliului Județean Cluj și al entităților publice din subordinea/de sub autoritatea Consiliului Județean Cluj vor cuprinde cel puțin următoarele~~.~~

1. domeniul/domeniile în care se desfășoara activități de voluntariat;
2. anunțul public prin care organizaţia-gazdă persoană juridică de drept public, își manifestată disponibilitatea de a colabora cu voluntari;
3. desemnarea coordonatorului voluntarilor;
4. posibilitatea organizaţiei-gazdă de a suporta cheltuielile de hrană, cazare şi transport pentru voluntar în desfăşurarea activităţii sale de voluntariat, în limita sumelor alocate cu această destinaţie;
5. posibilitatea organizaţiei-gazdă de a suporta alte cheltuieli ocazionate de desfăşurarea activităţii de voluntariat, cu excepţia celor aferente muncii prestate de către voluntar în limita sumelor alocate cu această destinaţie;
6. posibilitatea încheierii, la solicitarea voluntarului, unor contracte de asigurare împotriva riscurilor de accident şi de boală sau a altor riscuri ce decurg din natura activităţii, în funcţie de complexitatea activităţii la care participă acesta şi în limita sumelor alocate cu această destinație;
7. instruirea voluntarilor;
8. fișa de voluntariat;
9. fișa de protecție a voluntarului;
10. contractul de voluntariat;
11. raportul de activitate;
12. evaluarea voluntarilor;
13. eliberarea unui certificat de voluntariat;
14. evidența voluntarilor.

**Art. 3.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin secretarul general al județului și Direcția Juridică.

**Art. 4.** Prezenta hotărâre se comunică Secretarul general al județului, Direcției Juridice, entităților publice (instituții și servicii) din subordinea/de sub autoritatea Consiliului Județean Cluj, precum și Prefectului Județului Cluj și se aduce la cunoştinţă publică prin afișare la sediul Consiliului Județean Cluj şi prin postare pe pagina de internet [www.cjcluj.ro](http://www.cjcluj.ro).

**Contrasemnează:**

**PREŞEDINTE,**  **SECRETAR GENERAL AL JUDEŢULUI,**

**Alin Tișe Simona Gaci**

**Nr. 134 din 26 august 2021**

*Prezenta hotărâre a fost adoptată cu 33 de voturi “pentru”, fiind astfel respectate prevederile legale privind majoritatea de voturi necesară.*